**MIKROCENZUS 2016**

**ÖSSZEFOGLALÓ INFORMÁCIÓS ANYAG**

**SAJÁT FELÜLETEKEN VALÓ FELHASZNÁLÁSRA**

**Honlap:** <http://www.ksh.hu/mikrocenzus2016/>

**Mikrocenzus videó:**

<https://www.youtube.com/results?search_query=mikrocenzus+2016>

**Érdekességek, amit megtudhatunk a mikrocenzusból** – infografikák, PDF formában letölthető innen:

<https://we.tl/nMAkX84ISZ>

**ÖSSZEFOGLALÓ INFORMÁCIÓ:**

**Mi a mikrocenzus?**

A mikrocenzus, azaz „népesség-összeírás” a társadalmi folyamatokat követi nyomon. A kérdőívre adott válaszokból naprakész információk nyerhetők belőle a népesség nagyságáról, összetételéről életkor, nem, családi állapot, iskolai végzettség, foglalkoztatottság, nemzetiség és sok más fontos demográfiai mutató szerint, valamint részletes képet kaphatunk a háztartások és a családok főbb jellemzőiről és a lakásállomány főbb adatairól is.

A mikrocenzust törvény rendeli el, a kiválasztott lakásokban lakók részvétele az összeírásban kötelező.

**Mi a mikrocenzus célja?**

A mikrocenzus célja, hogy megbízható, friss adatokkal szolgáljon országos és területi szintű gazdasági és társadalmi döntésekhez. A Magyarországról nyújtott adatok segítségével hatékonyabban pályázhatunk az európai uniós és más nemzetközi támogatásokra. A mikrocenzus adatai segítik a társadalmi folyamatok, valamint a lakosság életkörülményeinek jobb megértését, a szükséges intézkedések kidolgozását, a statisztika eszközeivel láthatóvá teszi a társadalom valós állapotát, támpontokat nyújtanak a „közjó” megállapításához és érvényesítéséhez.

**A mikrocenzus alapkérdései**

A kérdések első része a [lakásra](http://www.ksh.hu/mikrocenzus2016/kerdoivek/kerdoiv_lakaskerdoiv.pdf), a második része a benne élő [személyekre](http://www.ksh.hu/mikrocenzus2016/kerdoivek/kerdoiv_szemelyikerdoiv.pdf) vonatkozik.

**A lakásokról** olyan alapvető információkat szeretnénk megtudni, mint például az épület típusa, építési éve, a lakás falazata, szobáinak száma, alapterülete, kommunális ellátottsága, felszereltsége.

**A személyekről** demográfiai (pl. nem, születési idő, állampolgárság, lakóhelyek, családi állapot, gyerekek száma), iskolai végzettségre, foglalkozásra valamint munkahelyre vonatkozó adatokat kérdezünk. Ezeket követik a szenzitív kérdések (nemzetiség, anyanyelv, családi, baráti közösségben beszélt nyelv, egészségi állapot, fogyatékosság), amelyekre a válaszadás önkéntes.

**Az intézetek** összeírásánál (pl. kollégiumok, szociális intézmények) a címük mellett a rendeltetésüket és a férőhelyek számát kérdezzük meg.

**A mikrocenzus kérdőíven név nem szerepel, a kérdésekre azonban kötelező a válaszadás. Ez alól csupán a szenzitív (érzékeny) kérdések képeznek kivételt, melyekre nem kötelező válaszolni, de ugyan olyan fontos, hiszen az itt kapott pontos adatok hosszú távra adnak segítséget az adott területet érintő érdekképviseletnek mind a tervezéshez, vagy támogatások elosztásához.**

**Kiegészítő kérdések**

A 2016. évi mikrocenzus alapkérdéseihez ötféle kiegészítő kérdőív csatlakozik, amelyek több, napjainkban fontos társadalmi témára keresik a válaszokat. Ezek a **társadalom rétegződése**, az egyes **foglalkozások presztízse, véleményünk saját jóllétünkről,** illetve az **egészségi problémából fakadó akadályozottság** és a **nemzetközi vándorlás.**

Minden háztartáshoz egyféle kiegészítő felvétel tartozik, a címekhez véletlenszerűen kerül egyetlen kiegészítő kérdőív az ötből. Erre a válaszadás önkéntes, **azonban éppoly fontos!**

**Kiket kérdezünk?**

Az összeírást az ország [2148 településén](http://www.ksh.hu/interaktiv/terkepek/adatgyujtesek/terkep.html#mikro) mintegy **440 ezer címen** végzik el, ez a magyar **háztartások 10%-át** jelenti.

**Válaszadási módok**

Az adatszolgáltatók kétféle módon válaszolhatnak:

* **Október 1. és 9. között interneten keresztül** maguk válaszolhatnak a kérdésekre, a címükre előre eljuttatott egyedi azonosító kódok segítségével.

A kitöltés ezen a linken érhető el: <http://www.ksh.hu/mikrocenzus2016/internetes_kitoltes>

* **Október 10. és november 9. között a számlálóbiztos közreműködésével** adhatják meg adataikat. A számlálóbiztosok tablet és laptop segítségével papír kérdőívek nélkül végzik az összeírást.

A KSH a kijelölt címekre szeptember 26. és 30. között postai úton eljuttatja az adatfelvételre felkérő levelet, amely tartalmaz egy tájékozatót, valamint az internetes kitöltéshez szükséges azonosítót.

Az internetes kitöltési lehetőség október 1-től 9-ig áll az adatszolgáltatók rendelkezésére, ezt követően számlálóbiztosok keresik fel azokat a háztartásokat, ahonnan interneten nem érkezett be a kitöltött kérdőív csomag.

Október 10-től már csak a számlálóbiztosok segítségével lehet adatot szolgáltatni.

**Hogyan óvják az adataimat?**

Az adatvédelmi követelmények a mikrocenzus minden területén megjelennek. A mikrocenzusról szóló [2015. évi X. törvény](http://net.jogtar.hu/jr/gen/hjegy_doc.cgi?docid=A1500010.TV) kimondja, hogy az adatgyűjtés során „az adatokat személyazonosításra alkalmatlan módon kell felvenni”. A másik fontos adatvédelmi kritérium a törvényben, hogy „a mikrocenzus során gyűjtött adatok kizárólag statisztikai célra használhatók”. A mikrocenzus kérdőívei nem tartalmaznak nevet, és a Központi Statisztikai Hivatal biztosítja, hogy az adatfeldolgozást követően az adatok ne legyenek összekapcsolhatóak az adatszolgáltatókkal. Az adatvédelmi, adatbiztonsági követelmények betartásáért a KSH felelős, tevékenységét a [Nemzeti Adatvédelmi és Információszabadság Hatóság](http://www.naih.hu/) kíséri figyelemmel.